**Historisk drama om Dublin**

*Fra den internationale bestsellerforfatter til London og Sarum kommer nu en storslået episk roman om kærlighed, krig og politiske intriger i Irland gennem flere århundreder.*

Den engelske succesforfatter Edward Rutherfurd har begejstret danske læsere og anmeldere med sine underholdende historiske romaner om New York, London og Paris, hvor han sammenfletter byernes fantastiske historie med almindelige menneskers liv.

De store historiske bøger kræver omfattende research, og derfor går der langt imellem nye bøger fra forfatterens hånd. Ventetiden kan føles lang for en trofast læserskare, og derfor udgiver Forlaget Turbulenz nu en af Edward Rutherfurds tidligere bøger, som aldrig før er udkommet på dansk.

Der er tale om det monumentale værk *Dublin* fra 2004, som avisen The New York Times beskrev i rosende vendinger som et ”medrivende, omhyggeligt konstrueret portræt af en nation.”

I *Dublin* tager Rutherfurd læseren med på en fascinerende rejse gennem flere århundreder af Irlands historie og grundlæggelsen af den irske hovedstad, fortalt gennem de personer, der var tæt på de vigtige historiske begivenheder, mens de fandt sted. Fra livet i det før-kristne Irland og de danske og norske vikingers bosættelser til vanhelligelsen af de irsk-katolske kirker og helligdomme under Henrik den 8.

**Forfatteren:**

Edward Rutherfurd (født i 1948) er den historielærer, du ville ønske, du havde haft i skolen. Han har vundet international anerkendelse for sine historiske romaner *Sarum*, *London* og *New York*, hvor han fortæller levende og engageret om vigtige historiske begivenheder.

**Dublin**

Originaltitel: Dublin

Edward Rutherfurd

Historisk roman

Oversat til dansk af Birgitte Brix

Pris, vejl.: 349,95 kr.

Udgivelsesdato: 10. september 2015

Forlaget Turbulenz